
Személygépkocsik rezgésállapotának vizsgálata rezonanciapados méréssel és dinamikai modellszámítással

Dolgozatomban célul tűztem ki több személygépkocsi lengéscsillapító próbapadon történő rezgésvizsgálatát, és a mérési eredmények kiértékelését a függvények gyors Fourier-transzformáltjainak segítségével. Megmértem a gerjeszteni kívánt futóművek és gumiabroncsok karakterisztikáit, valamint az egyik autó estében végrehajtottam a rezgésmérést két különböző keréknyomáson is. Cél volt továbbá egy dinamikai autómodell felépítése, annak megoldása szoftveres úton, majd a megmért rugókarakterisztikák bevitele után a valós gerjesztéssel megegyező rezgéssel szimulálni a modell válaszát (mozgását). A modellszámítás adatainak FFT transzformáltjait összevetettem a kísérleti eredményekkel. Az összehasonlítást az állandósult állapotban végeztem, a tranziensek lecsengését követően.
A méréseket piezoelektromos gyorsulásmérő szenzorral ellátott rezgésmérő-berendezéssel hajtottam végre, mellyel minden alkalommal külön megmértem a gerjesztett kerék és a gerjesztett felépítmény rezgéseit. A mérések végeztével a Samurai 2.0 szoftverből Excel-táblák formájában exportáltam ki az FFT-függvények adatait, majd ezt grafikonok formájában értékeltem ki és jelenítettem meg a dolgozatban.
Megállapítottam, hogy a keréknyomás nincs hatással a frekvenciák spektrális eloszlására, csak annak amplitúdóira, valamint hogy a progresszív rugók normál körülmények között nem lépnek át a kaotikus tartományba.
A mechanikai modellt a SolidWorks szoftver segítségével építettem meg és kiszámítottam a jármű mozgását.
A csillapítási együtthatókat paraméterillesztéssel határoztam meg, mivel azok nem álltak rendelkezésre. A kísérleti adatokra való paraméterillesztést követően a modellszámítások eredményei nagy pontossággal egyeztek a mért adatokkal, nem csak az amplitúdók eloszlását, hanem azok abszolút értékét illetően is.
A mérési és a számítási eredmények ismeretében számszerűen kimutattam, hogy a modell és a valós járművek transzformált függvényei mindkét jármű és modell esetében jó kvantitatív egyezést mutatnak egymással. A mérések és a számítások összevetésével igazoltam, hogy az általam használt, viszonylag egyszerű modell jól alkalmazható a járművek vertikális dinamikai viselkedésének leírására. 



